Denne artikkelen omhandler humorprogrammet med Eia og Johansen.  For debattprogrammet med samme navn, se Åpen post (debattprogram).

***Åpen post*** er et norsk talkshow og humorprogram med Harald Eia og Bård Tufte Johansen som gikk på NRK1 fra 1998 til 2002. Seriens navn er hentet fra Per Øyvind Heradstveit og Kjell Arnljot Wigs debattprogram på NRK på 1960-tallet. 

Eia og Johansens serier fikk svært gode kritikker og vant Gullruten for beste humorprogram to ganger. *Åpen post* var også kontroversiell og ble til tider sterkt kritisert både for uttrykksformen generelt, og for enkeltinnslag. Serien ble tildelt Gullruten i klassen beste humorprogram i 1998 og 1999.

«Den nye humoren»
-----------------

Mediedebattene om programmet ga opphav til begrepet «den nye humoren», som også omfattet andre yngre komikere som Espen Thoresen og Kristopher Schau. «Den nye humoren» ble kritisert av enkelte eldre humorister, deriblant Lars Mjøen, Rolv Wesenlund og Arthur Arntzen, for å være kynisk, respektløs og å sparke nedover. Blant eksemplene var vitser om konkrete, offentlige personer som Tor Erling Staff og Terje Søviknes – samt den rusavhengige rollefiguren Jarle i Egil Birkelands skikkelse. Serien ble også gjentatte ganger kritisert for å gjøre narr av forskjellige dialekter.

### «Finn Kalvik-nyhetene»

«Finn Kalvik-nyhetene» var et fast innslag i første sesong med rollefiguren Johan Dalgren som var sykelig opptatt av artisten Finn Kalvik. Innslaget var ment som er parodi på ekstreme fans. Kalvik kalte sketsjene «utdriting», men sa senere at han følte seg beæret og deltok selv i sesongens siste episode. I 2000 fortalte han *VG* at han i årene etter hadde opplevd programmet som en belastning, spesielt det han opplevde som negativ oppmerksomhet fra yngre mennesker. Bård Tufte Johansen beklaget da innslagene. Innslagene er utelatt fra senere repriser, DVD-utgivelser og nettstrømming av programmet.

### Kenneth Sivertsen

I mars 1998 var artisten Kenneth Sivertsen gjest i programmet, men i løpet av intervjuet ble han provosert og knuste flere glass før han tømte kaffe på Bård Tufte Johansen og slo ham i ansiktet. Innslaget ble ikke sendt på tv.

### «Godt for deg og godt for meg»

I mars 1999 parodierte Eia NRKs seksualopplysningsprogram *Godt for deg og godt for meg* fra 1996, som han mente ikke var fordomsfritt nok. Innslaget endte med en naken Eia som med spredte bein (riktignok med sladd) diskuterte området mellom scrotum og anus, som han kalte «skrukken». Ordet er senere tatt i bruk i dagligtalen. Innslaget skapte sterke reaksjoner og bred debatt om hva lisenspengene brukes til. Innslaget ble også tatt opp i Kringkastingsrådet i ettertid, men fikk ingen konsekvenser for programmet.

Kyllingkostymet brukt av Bård Tufte Johansen under kyllingmann-stuntet 15. januar 2002 avbildet på NRKs kostymelager 2020.
### Kyllingmannen

15. januar 2002 kledde Bård Tufte Johansen seg i kyllingkostyme og løp fram og tilbake bak TV 2-reporter Elin Sørsdahls rygg og lagde høylydte kaklelyder under en direktesending fra Rikshospitalet, hvor Thorbjørn Jagland lå inne etter et illebefinnende. Ifølge Bård Tufte Johansen selv var kritikk av medienes dobbeltmoral i behandlingen av Jagland utgangspunktet for stuntet.

Stuntet førte til debatt om nyhetsdekningen i norske medier. Kringkastingssjef John G. Bernander beklaget episoden, og innslaget som var tenkt vist på *Åpen post* 19. januar, ble ikke sendt.

Husband
-------

* Gass (1998–1999)
* DJ Strictly Love (Sara Chacko) (2001)
* Tungtvann (2002)

Referanser
----------

1. ↑  Dagbladet 14. mars 1998: *Lars Mjøen refser norsk tv-humor*.
2. ↑  Aftenposten Aften 14. november 2000: *Humørløst eldreopprør*.
3. ↑  Dagbladet 29. mai 2004: *Fakta: Den nye humoren*.
4. ↑  Treborg, Ingrid Marie (15. januar 2008). «Beklager, men angrer ikke». *seher.no* **(norsk)**. Besøkt 6. august 2017.
5. ↑  Andresen, Trond (14. januar 2002). «Bønder og "urban humor"». *Klassekampen*.
6. ↑  Dagbladet 28. februar 1998: *Lørdagsgjesten: Finn i seg sjæl*.
7. ↑  *Aftenposten Aften* 11. mars 1998: *Kalvik snur etter møtet med Åpen Post.*
8. ↑  «Knust av «Finn Kalvik»-nyhetene». *VG* **(norsk)**. 13. november 2000. Besøkt 6. august 2017.
9. ↑  Fantoft, Sissel (14. november 2000). «– Unnskyld, Finn Kalvik!». *Dagbladet.no* **(norsk)**. Besøkt 6. august 2017.
10. ↑  Aarøy og Olsen, Torunn A. og Bjørn (27. mars 1998). «Sivertsen angrep Tufte i "Åpen post"». *Dagbladet*.
11. ↑  NRK (25. november 1996). «Godt for deg og godt for meg (Ungdom, sex og kjærlighet)». NRK nett-tv. Besøkt 6. august 2017.
12. ↑  Uttalelse av Harald Eia i radioprogrammet Tazte Priv.
13. ↑  *VG* 17. mars 1999: *-Ekkel rumpehumor!*
14. ↑  *Dagbladet*, 27. mars 1998: *Eias stump i K-rådet*.
15. ↑  Eriksen og Ratvik, Kent-Amar og Elise Hellem (15. januar 2012). «10 år siden «Kyllingstuntet»». *NRK.no* **(norsk)**. Besøkt 6. august 2017.

Eksterne lenker
---------------

* (en) *Åpen post* på Internet Movie Database Rediger på Wikidata

* (no) *Åpen post* hos Filmfront Rediger på Wikidata

* (en) *Åpen post* på The Movie Database – TV Rediger på Wikidata